CELEX: 32022D0886
Language: sk
Date: 2022-05-16 00:00:00
Title: Rozhodnutie Rady (EÚ) 2022/886 zo 16. mája 2022 o podpise v mene Únie a predbežnom vykonávaní Dohody medzi Európskou úniou na jednej strane a vládou Faerských ostrovov na strane druhej o účasti Faerských ostrovov na programoch Únie

7.6.2022   
               
               
                  SK
               
               
                  Úradný vestník Európskej únie
               
               
                  L 154/1
               
            
         ROZHODNUTIE RADY (EÚ) 2022/886
         zo 16. mája 2022
         o podpise v mene Únie a predbežnom vykonávaní Dohody medzi Európskou úniou na jednej strane a vládou Faerských ostrovov na strane druhej o účasti Faerských ostrovov na programoch Únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä jej článok 186 a článok 212 v spojení s článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Faerské ostrovy listom zo 14. mája 2020 vyjadrili formálny záujem o pridruženie k Horizontu Európa – rámcovému programu pre výskum a inovácie (ďalej len „program Horizont Európa“) (2021 – 2027), ktorý bol zriadený nariadením Európskeho parlamentu a Rady (EÚ) 2021/695 (1).
                  
               
                     (2)
                  
                  
                     Rada 13. júla 2021 povolila začatie rokovaní v mene Únie s cieľom uzavrieť Dohodu medzi Úniou a Faerskými ostrovmi o všeobecných zásadách účasti Faerských ostrovov na programoch Únie a pridružení Faerských ostrovov k programu Horizont Európa.
                  
               
                     (3)
                  
                  
                     Rokovania sa ukončili a Dohoda medzi Európskou úniou na jednej strane a vládou Faerských ostrovov na strane druhej o účasti Faerských ostrovov na programoch Únie (ďalej len „dohoda“) sa parafovala 8. októbra 2021.
                  
               
                     (4)
                  
                  
                     Cieľmi dohody je vytvoriť trvalý rámec pre spoluprácu medzi Úniou a Faerskými ostrovmi a stanoviť podmienky účasti Faerských ostrovov na programoch Únie, ktoré sú otvorené pre ich účasť v súlade so základnými aktmi, ktorými sa zriaďujú programy Únie, ako sa vymedzuje v dohode. Podľa dohody bude Únia vykonávať opatrenia spolupráce s Faerskými ostrovmi podľa článku 212 Zmluvy o fungovaní Európskej únie. Podľa článku 3 dohody konkrétne podmienky účasti Faerských ostrovov na akýchkoľvek programoch alebo činnostiach Únie podliehajú prijatiu protokolov.
                  
               
                     (5)
                  
                  
                     V súlade s poverením Rady súčasne s rokovaním o dohode prebiehali aj rokovania o Protokole o pridružení Faerských ostrovov k programu Horizont Európa – rámcovému programu pre výskum a inovácie (2021-2027), ktorý je podľa článku 15 ods. 9 dohody jej neoddeliteľnou súčasťou.
                  
               
                     (6)
                  
                  
                     Faerské ostrovy spĺňajú kritériá stanovené v článku 16 ods. 1 písm. d) nariadenia (EÚ) 2021/695.
                  
               
                     (7)
                  
                  
                     Dohoda je v súlade s článkom 16 ods. 2 nariadenia (EÚ) 2021/695, ktoré vyžaduje, aby bolo pridruženie tretích krajín k programu Horizont Európa podľa článku 16 ods. 1 písm. d) uvedeného nariadenia v súlade s podmienkami stanovenými v dohode, ktorá sa vzťahuje na účasť takejto krajiny alebo územia na akomkoľvek programe Únie, za predpokladu, že touto dohodou sa zabezpečí spravodlivá rovnováha, pokiaľ ide o príspevky tretej krajiny zúčastňujúcej sa na programoch Únie a prínosy pre ňu, stanovia sa podmienky účasti na programoch Únie vrátane výpočtu finančných príspevkov na jednotlivé programy a ich administratívne náklady, tretej krajine sa neudelí žiadna rozhodovacia právomoc v súvislosti s programom Únie a zaručia sa práva Únie na zabezpečenie správneho finančného riadenia a na ochranu finančných záujmov Únie.
                  
               
                     (8)
                  
                  
                     Dohoda by sa mala podpísať v mene Únie s výhradou jej neskoršieho uzavretia.
                  
               
                     (9)
                  
                  
                     S cieľom zabezpečiť nepretržitú spoluprácu medzi Úniou a Faerskými ostrovmi v oblasti výskumu, technického rozvoja a inovácie a umožniť účasť Faerských ostrovov na programe Horizont Európa od začiatku uvedeného programu by sa dohoda mala vykonávať so spätnou platnosťou od 1. januára 2021 a predbežne do ukončenia postupov potrebných na nadobudnutie jej platnosti,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody medzi Európskou úniou na jednej strane a vládou Faerských ostrovov na strane druhej o účasti Faerských ostrovov na programoch Únie (ďalej len „dohoda“) s výhradou jej uzavretia (2).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
         
         
            Článok 3
            
               1.   Dohoda sa predbežne vykonáva v súlade s jej článkom 15 ods. 2 do ukončenia postupov potrebných na nadobudnutie jej platnosti.
            
            
               2.   Dohoda sa vykonáva od 1. januára 2021 v súlade s jej článkom 15 ods. 1
            
         
         
            Článok 4
            Predseda Rady v mene Únie vykoná oznámenie podľa článku 15 ods. 2 dohody.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Bruseli 16. mája 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Nariadenie Európskeho parlamentu a Rady (EÚ) 2021/695 z 28. apríla 2021, ktorým sa zriaďuje Horizont Európa – rámcový program pre výskum a inovácie, stanovujú jeho pravidlá účasti a šírenia a zrušujú nariadenia (EÚ) č. 1290/2013 a (EÚ) č. 1291/2013 (Ú. v. EÚ L 170, 12.5.2021, s. 1).
         
            (2)  Pozri stranu 4 tohto úradného vestníka.